Dawie Roodt-aanval: ‘Misdaad in Suid-Afrika is buite beheer’Dawie Roodt. Foto: Efficient Group Maroela Media het vroeër berig Roodt (54), hoofekonoom van die Efficient Group en bekende TV-aanbieder, word in die waakeenheid van die Pretoria-Oos-hospitaal behandel nadat hy Donderdagaand deur gewapende rowers oorval en aangerand is. “As Suid-Afrikaner is jy nêrens meer veilig nie, nie eers in veiligheidskomplekse nie. Misdaad is besig om ons land te verlam, dit is buite beheer,” het Ian Cameron, AfriForum se hoof van gemeenskapsveiligheid, gesê. Dirk Hermann, bestuurshoof van Solidariteit, het Roodt spoedige beterskap en die gesin namens die hele Solidariteit Beweging sterkte toegewens. “Hierdie soort gebeure het ongelukkig ŉ alledaagse verskynsel in Suid-Afrika geword. Vyf mense is die afgelope 24 uur in rooftogte vermoor. Ons is net dankbaar dat die Roodt-gesin gespaar gebly het,” het Hermann gesê. “Ongelukkig kan ons nie meer daarop staatmaak dat die staat sy plig om landsburgers te beveilig en misdaad effektief te beveg, sal en kan nakom nie. Daarom doen ons ŉ beroep op gemeenskappe om self verantwoordelikheid te begin neem en by gemeenskapsbeveiligingsprojekte betrokke te raak.” Lees alle berigte oor Dawie Roodt op Maroela Media.